**Colin McGinn** (\* 10 Maart 1950) is 'n Engelse filosoof aan Miami Universiteit. Hy is primêr bekend vir die bevordering van 'n filosofiese siening bekend as die Nuwe misterianisme, wat deel is van die geestesfilosofie. Volgens die Nuwe Misterianisme beskik die menslike verstand nie fundamenteel oor die vermoë om homself volkome te verstaan nie. Dit is volgens McGinn die rede waarom die mens dit so moeilik vind om sy bewussyn te verstaan. McGinn se antwoord op die ingewikkelde probleem van bewussyn is dat die mens uiteindelik nie die antwoord kan bekom nie. Colin McGinn is ook 'n fiksieskrywer.

Lewensloop
----------

McGinn is gebore in West Hartlepool, 'n dorp in die graafskap Durham, Engeland. Verskeie van sy familie, insluitende albei oupas, was mynwerkers. Sy pa, Josef, het die skool verlaat om 'n mynwerker te word, maar het nagskool bygewoon en in plaas daarvan 'n boubestuurder geword. McGinn was die oudste van drie kinders, almal seuns. Toe hy drie was, het die gesin verhuis na Gillingham, Kent, en agt jaar later na Blackpool, Lancashire.

In 1968 begin hy 'n graad in sielkunde aan die Universiteit van Manchester, wat in 1971 'n eersteklas honneursgraad behaal het en 'n MA in 1972, ook in die sielkunde. Hy is in 1972 aan Jesus College, Oxford, toegelaat om eers vir 'n nagraadse baccalaureusgraad te studeer, maar het op aanbeveling van sy adviseur, Michael R. Ayers, na die Baccalaureus in Filosofie (BPhil) se nagraadse program oorgeskakel. In 1973 is die universiteit se gesogte John Locke-prys in die geestelike filosofie aan hom toegeken; een van die eksaminatore was A.J. Ayer. Hy het sy BPhil in 1974 ontvang en 'n proefskrif onder die toesig van Michael R. Ayers en P. F. Strawson oor die semantiek van Donald Davidson geskryf.

McGinn het vir 11 jaar aan die Universiteitskollege Londen klasse aangebied, eers as 'n dosent in die filosofie (1974-1984), dan as leser (*Reader*) (1984-1985). In 1985 het hy Gareth Evans opgevolg as Wilde Reader in Geesteswetenskaplike Filosofie aan die Universiteit van Oxford, 'n posisie wat hy tot 1990 gehou het. Hy was besoekende professor aan die Universiteit van Kalifornië, Los Angeles (1979), Universiteit van Bielefeld (1982), Universiteit van Suid-Kalifornië (1983), Rutgers Universiteit (1984), Universiteit van Helsinki (1986), Universiteit van New York (1988) en Princeton Universiteit (1992). In 1990 het hy by die filosofie-afdeling by Rutgers aangesluit as 'n volle professor, saam met Jerry Fodor. Hy het tot en met 2005 by Rutgers gebly en in 2006 by die Universiteit van Miami aangesluit as Professor in Filosofie en Cooper Fellow.

Werk
----

McGinn staan veral bekend vir sy bydraes tot die filosofie van die gees, hoewel sy publikasies oor moderne filosofie 'n veel wyer veld insluit. Een van sy bekendste werke is die memoiresː *The Making of a Philosopher: My Journey Through Twentieth-Century Philosophy*. 

In sy artikel *Can We Solve the Mind-Body Problem?* (1989) spekuleer McGinn dat die menslike brein van natuur nie in staat is om hom heeltemal te verstaan nie. Hierdie onvermoë sou verseker dat die bewustheid al vanaf die tyd van René Descartes 'n onopgeloste raaisel is. McGinn se antwoord op die vind van die essensie van die bewustheid, is dat dit nie gevind kan word nie. Dit verduidelik hy verder in sy boek *Mysterious Flame: Conscious Minds in a Material World*.

Bibliografie
------------

Geselekteerde werke van McGinn: 

• *The Character of Mind* (1982)

• *The Subjective View: Secondary Qualities and Indexical Thoughts* (1983)

• *Wittgenstein on Meaning* (1984)

• *Mental Content* (1989)

• *The Problem of Consciousness* (1991)

• *Moral Literacy: Or How To Do The Right Thing* (1992)

• *The Space Trap* (1992)

• *Problems in Philosophy: the Limits of Inquiry* (1993)

• *Minds and Bodies: Philosophers and Their Ideas* (1997)

• *Ethics, Evil and Fiction* (1997)

• *Knowledge and Reality: Selected Papers* (1998)

• *The Mysterious Flame: Conscious Minds in a Material World* (1999)

• *Logical Properties: Identity, Existence, Predication, Necessity, Truth* (2001)

• *The Making of a Philosopher: My Journey Through Twentieth-Century Philosophy* (2002)

• *Consciousness and Its Objects* (2004)

• *Mindsight: Image, Dream, Meaning* (2004)

• *The Power of Movies: How Screen and Mind Interact* (2005)

• *Shakespeare's Philosophy: Discovering the Meaning Behind the Plays* (2006)

• *Mindfucking* (2008)